Alapige: I. Mózes 32,23De fölkelt még azon az éjszakán, fogta két feleségét, két szolgálóleányát és tizenegy gyermekét, és átkelt a Jabbók-gázlónál. 24Fogta és átvitte őket a patakon, majd átvitte mindenét, amije volt. 25Jákób pedig ott maradt egyedül. Ekkor Valaki birokra kelt vele, egészen hajnalhasadtáig. 26De látta, hogy nem bír vele, ezért megütötte a csípője forgócsontját, úgyhogy kificamodott Jákób csípőjének forgócsontja, miközben vele birkózott.  
27Akkor ezt mondta Jákóbnak: Bocsáss el, mert hajnalodik! Ő azt felelte: Nem bocsátlak el, amíg meg nem áldasz. 28Ekkor megkérdezte tőle: Mi a neved? Ő így felelt: Jákób. 29Erre azt mondta: Nem Jákób lesz ezután a neved, hanem Izráel, mert küzdöttél Istennel és emberekkel, és győztél. 30Jákób azt kérte: Mondd meg nekem a nevedet! De ő így válaszolt: Miért kérded a nevemet? És megáldotta őt. 31Jákób Penúélnak nevezte el azt a helyet, és ezt mondta: Bár láttam Istent színről színre, mégis életben maradtam.  
32Már sütött a nap, amikor átkelt Penúélnál, és sántított csípőjére. 33Ezért nem eszik meg Izráel fiai mindmáig a csípő forgócsontján levő inat, mert ütés érte Jákób csípőjének forgócsontján az inat.

**Kedves Gyászoló Család, Gyászoló Gyülekezet!**

Én azt látom, hogy mindig két út van előttünk. Az egyik út az emberé, a másik az Istené, amit az Úr az embernek kijelöl. Két út van előttünk, az egyik az egyéné, a másik a közösségé és arra tanít bennünket Isten, hogy ezt a kettőt ne válasszuk szét soha.  
 Zsuzsanna testvérünk Léván született, lelkészcsalád gyermekeként. A lelkészcsalád élete mindig nyitott könyv a saját közössége előtt. Szülei igazi lelki és közösségi emberek voltak, a parókiájuk ajtaja mindig nyitva állt mindenki előtt. Igazi szellemi műhely volt a házuk, Kétyen, Újbarson és Léván is.  
A szolgálatukat a szeretet és a közért való szüntelen áldozatvállalás jellemezte.  
Ez a szeretet és szolgálat tudatos volt és megrendíthetetlen. Mert csak az tud igazán szeretni, akiben van tartás, aki maga is szilárd, egyenes, rendíthetetlen hitében és ismeri az igazságot.  
  
Nagyon sokan szeretnének szolgálni ma is, lelkészcsaládok, értelmiségiek az egyházért a társadalomért. De sokakból hiányzik a szilárd jellem, hiányzik a megrendíthetetlen alap.   
  
Tóni bácsiék (Ft. Szabó Antal) nemcsak szolgáltak és szerették az embereket, hanem otthonuk egyben azt is hirdette, hogy Isten uralkodik, ő a legfőbb hatalom, Ő az igazodási pont, Ő az alap. A lelkész háza, az a műhely, otthon, amelyik Istenre mutat, aki oda belép, az belőle erőt merít, és tőle kéri az áldást.   
  
Nyilván, amikor Zsuzsanna, - férje közéleti tevékenységét elfogadta, és megértette milyen feladatot szánt a Teremtő számára, - azonnal ösztönösen tudta mi a feladata, - akkor ebből a szülői  háttérből vette a példát, de az erőforrást is. Mert ahhoz a munkához, amit ketten férjével végeztek, szükség volt egy rendíthetetlen háttérre. Ezt a szilárd hátteret és otthont csak egy szerető feleség tudja megteremteni. Ez az otthon legyen bárhol, nem szabad, hogy összeomoljon, nem rendülhet meg, szilárd kell állnia mindvégig.  
 Egy igazi szerető feleség és társ tudja, hogy milyen fontos a férje számára a biztonság. Csak egy erős nő, egy szilárd jellem tud helytállni és nem meghátrálni. Mekkora lelki erő kellett nőtestvérünknek ahhoz, hogy ezt a hátteret a legnehezebb időkben biztosítani tudja. Ehhez rendíthetetlen erő és hit kellett, kitartani minden helyzetben a legvégsőkig.  
  
Zsuzsanna testvérünk egész élete a szolgálatról szólt. Míg mások lehet csak a családjuknak éltek, vagy élnek, ő már gyerekkorától kezdve a szülei közéleti és közösségi életéből példát merítve, a közösséget is szolgálta életével.  
  
Egy olyan társat adott neki a Gondviselés, aki egész életét a köz szolgálatába állította. Ha nem is tudta kezdetben, ennek milyen következményei vannak, egyet szilárdan tudott, válallni ezt  a küzdelmet és férje mellé állni.

Míg férje Jákóbként küzdött a hatóságokkal, a fenálló rendszerekkel, ő rendíthetetlenül állt végig társa mellett.

A küzdelem, amiért szolgálatot vállaltak, egy olyan házért és otthonért folyt, aminek a vállalása állandó veszélybe sodorta őket. Ez a kiállás egyben állandó veszélyt is jelentett az otthoni békés életre. Nyilván egy ilyen küzdelmet nem lehet megvívni veszteségek nélkül.

Nekünk felvidéki magyaroknak az a különös sors adatott, hogy nincs országunk.  
Van hazánk, van szülőfüldünk, van házunk, van hová fejünket lehajtsuk, vannak   
virágos temetőink, és van örök hazánk a mennyben, de nincs országunk.  
Márpedig egy nép és egy közösség csak akkor maradhat talpon, ha van országa.  
Ezt nagyon kevesen tudják és tudatosítják.  
  
Nyilvánvaló, hogy aki életét itt Felvidéken a köz szolgálatára rendeli, annak tudnia kell, hogy miért küzd. Nemcsak valami ködös célokért, vagy csupán az emberi jogokért, hanem mindig a legmagasztoabb eszmékért és célokért, amely célok túlmutatnak a jelen keretein és lehetőségein.  
És aki a legmagasabb célokért küzd, azért, hogy ennek a népnek országa legyen, az tudja, hogy valamit fel kell adnia azért, hogy a nemes célokat elérje.  
Fel kell adnia a nyugalmát, a békességét, a szabadságát. Mert a szabadságért és céljainkért küzdeni csak az tud, aki maga is korlátozza a saját szabadságát. Szabad és független ember nem tud küzdeni a közösség céljaiért, csak az, aki alárendeli magát a kitűzött célnak és rendíthetetlenül megy előre a kijelölt úton.  
 A közösségi és egyéni küzdőtér itt szorosan összekapcsolódik.  
Mert amíg a küzdelem és a szolgálat a köz érdekében történik, a harcot először legbelül, a lelkünk legmélyén kell lefolytatnunk.  
 Nem tudunk addig a közért küzdeni, amíg mi magunk legbelül nem vagyunk készek, nem küzdöttünk meg önmagunkkal.  
  
Csak az tud a népéért igazán tenni, aki közben meg tudja tartani saját otthonát, saját életét. És ezt jól tudják ellenfeleink. Bennünket soha sem a küzdőtéren, szemtől-szembeni küzdelemben kényszerítettek eddig padlóra.  
Ehhez mindig is gyávák voltak. Esterházy gróf életét ismerjük. Legyőzték őt, elvették az életét, mindenétől megfosztották, - a családjától, a szabadságától, - de mégsem győzhettek felette.   
Miért? Pontosan azért, mert az emberi tartását, az emberi méltóságát nem tudták elvenni tőle, nem lehetett megtörni. Ezt a harcot belső küzdelmet kell minden felvidéki magyar embernek elvégeznie önmagában.  
Az alkalmasság fő mércéje az, hogy meg tudunk e küzdeni önmagunkkal.  
 Jákóbnak is el kellett végeznie ezt a harcot, nem lett rögtön Jákóbból Izráel.  
Meg kellett értenie, hogy az igazi küzdelem Isten színe előtt zajlik.  
Minden küzdelmünk és harcunk Isten arca (Penuél) előtt zajlik.  
És aki Istennel küzd és vele harcol, az győz.  
  
A felolvasott igeszakaszban Jákób hazatéréséről van szó, a számadásról, egy küzdelmes életszakasz lezárásáról.  
Eltelt 20 éves bolyongás, harc küzdelem.  
  
Ebben a hazatérésben benne van az egész élete.  
Mindazt, ami az övé, egy gázlón át átküldi a másik partra, a túlsó partra.  
Mert az embernek számot kell adnia életéről.  
Elérkezett a végső csata, ami egyben a legnagyobb küzdelem is.

Ehhez a csatához csak magányosan lehet odaállni.  
Ott marad egyedül. És minden a másik oldalra kerül.  
Egy egész élet, küzdelem a családért, a közösségért.  
És ő most küzd önmagával, Isten angyalával.  
Ezt a küzdelmet látva nem sok esélye van a győzelemre.  
Kevesebb az esély mint a börtönökben, mint a tereken, az utcákon,  
a parlamentben az ellenfelekkel szemben.  
Itt nemcsak egy ellenfél, ellenség áll szemben: nem emberek, gyarló  
egyének, országukat védő zsoldosok várják, akik koloncért képesek eladni saját lelküket is.  
  
Hanem a Mindenható angyalával áll szemben. A Szent, az igazságos, a Mindenható Isten áll vele szemben.  
  
De Jákób megannyi győztes csatát megvívott már és mindegyikből, szinte mindegyikből győztesen jött ki.  
Hol vannak már a régi üldözői, szorongatói? Nevük is feledésbe merült.  
  
Ő még mindig itt van. És nincs egyedül.  
  
Küzd vele az Isten, mint ahogy egész életén át ezt a kivételes harcot vívta.  
Végül legyőzi az angyalt, nem ereszti el addig, amíg az meg nem áldja.  
Mert ez a legfontosabb. Megszerezni az áldást, ami nélkül mit ér a küzdelem.  
  
Milyen kegyelmes az Isten, hagyja hogy mi győzzünk!  
Milyen kegyelmes az Isten hagyja, hogy megérkezzünk.  
  
Minden, ami a miénk, amiért küzdöttünk, ami most ott van a tulsó parton,  
az egyszer a miénk lehessen ismét. A család, a nemzetünk, a hazánk, az országunk.  
  
Ehhez viszont új név kell, amit Ő ad.  
  
Ehhez kell a csipőficam, ami emlékeztet erre a nagy kegyelemre és a nagy győzelemre önmagunk és a világ felett.  
  
Az új név, azt jelenti Istennel együtt van értelme a küzdelemnek.  
Őt le lehet győzni önmagunkban, önmagunknak.

Végül is minden küzdelmünk Ő érte történik, Őt követjük szüntelen  
és Ő hozzá is térünk meg. Ő benne van és lehet országunk.  
Ő általa áll szilárdan házunk és otthonunk.

Végül jákób elnevezi ezt a helyet Penuélnak: Isten arca.

Isten arcát látta meg az ő saját életében, vele találkozott.

Zsuzsanna sem tudta volna végigszolgálni az életét, ha nincs hely az életében Istennek, ha nem tudta volna, hogy a szülei és ő maga is Isten színe előtt álltak mindvégig.

És most Zsuzsanna testvérünk is megtér a Gondviselőhöz, ahhoz, akitől egész életében az igazi erőt és áldást kapta, segítségével a veszteségeket elhordozta.  
  
Végigjárja most velünk azokat a helyeket, ahová kedves emlékek fűzik:  
Kéty, Újbars, Léva és végül Losonc.  
  
A helyek, ahová mindig vágyott, ahol egy kicsit meg tudott pihenni, talán erőt merített belőlünk is.  
  
Eljött még egyszer övéi közé, azokhoz, akik igazán értékelik és elismerik életét.  
  
S mi most a lévai református templomban együtt osztozhatunk a család fájdalmában. Itt vannak az ismerősök, a tisztelők, a helyi közösségek, gyülekezetek tagjai. Mi reformátusok és más felekezetűek úgyszintén.  
Együtt búcsúzunk Dr. Duray Miklósné, Dr. Szabó Zsuzsannától, akit életének 74 évében magához szólította a Teremtő és Gondviselő Isten.  
Istennek legyen hála és dicsőség az ő életéért, Soli Deo Glória!  
  
Emlékét megőrizzük és kérjük Isten vigasztaló kegyelmét családjára, férjére Miklósra és fiára Áronra!  
  
A feltámadás reménységében búcsúznak a helyi közösség tagjai,  
a lévai az újbarsi, a kétyi gyülekezetek, a barsi egyházmegye hívei, mindnyájan akik az Úr kegyelmében és erejében bízunk! Ámen.